Byna 800 kinders slagoffers van mensehandel in SA | Maroela Media
Byna 800 kinders slagoffers van mensehandel in SA
Die minister van polisie, Bheki Cele, het in antwoord op 'n parlementêre vraag van die IVP gesê altesame 781 kinders was sedert 2018 die slagoffers van mensehandel.
Provinsie Handel in kinders Totaal
Oos-Kaap 30 27 30 87
Vrystaat 15 21 16 52
Gauteng 87 89 66 242
KwaZulu-Natal 33 63 48 144
Limpopo 22 26 21 69
Mpumalanga 19 36 14 69
Noordwes 17 14 14 45
Noord-Kaap 2 4 5 11
Wes-Kaap 19 24 19 62
Totaal 244 304 233 781
Liezl van der Merwe, 'n IVF-LP, het die minister gevra vir syfers oor mensehandel in kinders, veral in die lig van Suid-Afrika se poreuse grense. Sy wou ook by die minister weet of die situasie op die land se grense bydra tot mensehandel en watter maatreëls ingestel is om dit te verhoed.
Cele het in antwoord gesê polisielede word by alle grense ontplooi. "Die polisie is dus verantwoordelik om onwettige beweging oor die land se grense te polisieer. Dit sluit mense en goedere in.
"Die polisie vervul 'n sekondêre rol om toelatingsvereistes af te dwing. Waar die nodige dokumente afwesig is, word toegang in oorleg met die departement van binnelandse sake geweier."
Cele sê ingevolge wetgewing is daar 'n verpligting op 'n polisiebeampte om te help en beskerming aan 'n slagoffer van mensehandel te bied en om die saak te ondersoek. Verskeie prosedures is in werking gestel om mensehandel te verhoed en te ondersoek, ook dié situasies waarby kinders betrek word.
'n Polisiebeampte moet stappe doen indien hy vermoed of ingelig word dat 'n kind of volwassene 'n slagoffer van mensehandel is en beamptes word volgens die minister opgelei om immigrasiewetgewing en -prosedures te volg.
"Dit is belangrik dat kinders wat die land binnekom of verlaat, in besit van die korrekte dokumente is. Gewoonlik is 'n gebrek aan die regte dokumente die beginpunt vir 'n ondersoek na moontlike mensehandel."
'n Standaardprosedure geld ook vir onbegeleide minderjariges en kwesbare kinders, sê Cele.
Daar is polisiëring by alle internasionale lughawens om verdagte bewegings dop te hou, ook dié van kinders.
"Enige verdagte gedrag vereis dat iemand ondervra word om te bepaal of dit 'n saak van mensesmokkelary is."
Die minister sê voorts rederye wat Suid-Afrika se internasionale lughawens gebruik, verskaf ook inligting aan die polisie as hulle vermoed dat 'n kind die slagoffer van smokkelary is.
Die smokkelary van kinders is vandeesweek opnuut in die nuus nadat die bevindings van 'n "onafhanklike ondersoek" deur dr. Iqbal Survé, uitvoerende hoof van Independent Media, na die geboorte van die sogenaamde Tembisa 10 bekend gemaak is.
Survé sê die babas is gebore, maar voer aan net die regering kan sê wat van hulle geword het.
Die verslag impliseer onder andere hooggeplaastes in die regering, mediese personeel, polisiebeamptes, sakelui en maatskaplike werkers en beskuldig die partye van toesmeerdery wat met mediese nalatigheid en mensehandel verband hou.
Luidens die ondersoek is twee van die babas dood en is die ander agt sonder hul ma se medewete elders heen geneem, waarna hulle spoorloos verdwyn het.
Survé het aangevoer sommige staatshospitale in Suid-Afrika is die episentrum van mensehandel en dat talle mense en kinders al slagoffers daarvan was.
En dit is net daar waar die apie sy ma byt,enige iets waarby polisie betrokke is is gedoem om te faal.
Met alles wat so sleg is in SA kan mens dit nogal glo. Die syfer is net baie hoër.
Die 10 ling is liegstories in die ergste graad. Nie eers n anc politikus kan so lieg nie. Hoekom was daar nooit fotos van die hartseer ma oor haar kinders wat weg is nie. Kry hulle nou geld by die dr Iqbal Survé om die stories op te maak.